DA Den Europæiske Unions Tidende C 197/14

Offentliggørelse i henhold til Europa-Parlamentets og Rådets direktiv 2001/24/EF om sanering og likvidation af kreditinstitutter

Opfordring til anmeldelse af fordringer — Angivne frister skal overholdes

Opfordring til at indgive bemærkninger til en fordring — Angivne frister skal overholdes

2013/C 197/04

UDDRAG I HENHOLD TIL § 370 I LOV Nr. 182, LOVSAMLING 2006, OM INSOLVENS OG KONKURSBEHANDLING (I DET FØLGENDE BENÆVNT »KONKURSLOVEN«)

Ved afgørelse MSPH 78 INS 5152/2012-A-41 af 4. april 2013 fra Byretten i Prag blev Úvěrní družstvo PDW, Praha (under konkurs) med hjemsted i Den Tjekkiske Republik, Prag 2, Lipová 1444/20, identifikationsnr. 257 91 583 (i det følgende benævnt »skyldneren«), erklæret insolvent, og samtidig blev der afsagt konkursdekret over skyldners bo. Denne afgørelse trådte i kraft den 4. april 2013. Den 18. april 2013 blev virksomheden 1. správcovská a konkurzní v.o.s. med hjemsted i Den Tjekkiske Republik, Pardubice, třída Míru 67, identifikationsnr. 261 26 788, udpeget som kurator. Skifteretten er Byretten i Prag, afdeling Slezská, Den Tjekkiske Republik, Prag, Slezská 9.

Fordringer fra kreditorer, som fremgår af skyldners regnskab, anses for anmeldte. Kreditorerne underrettes individuelt om disse fordringer ved en meddelelse fra kurator senest 60 dage efter konkursdekretet, dvs. inden den 4. juni 2013. Datoen for anmeldelse af fordringer er datoen for konkursdekretet, dvs. den 4. april 2013.

Af kurators meddelelse skal det fremgå, at der er afsagt konkursdekret over skyldners bo, størrelsen af den pågældende kreditors fordring mod skyldneren, samt at kreditors krav anses for anmeldt op til den anførte størrelse og eventuelt fordringens karakter.

En kreditor, som er uenig i størrelsen eller karakteren af den fordring, der er angivet i meddelelsen, kan inden for fire måneder efter konkursdekretet skriftligt gøre indsigelse over for kurator; hvis kreditor ikke har gjort nogen indsigelser, anses vedkommende for at være enig i de oplysninger, der er angivet i meddelelsen.

Inden for tre måneder fra offentliggørelsen i Den Europæiske Unions Tidende af dette uddrag af konkursdekretet kan kreditor ved en klage gøre gældende, at vedkommende ikke har modtaget en meddelelse fra kurator. I denne klage skal kreditoren angive størrelsen af sine krav mod skyldnerens bo på datoen for konkursdekretet. Som bilag til klagen vedlægges dokumenter i bekræftet kopi eller genpart, som attesterer størrelsen, datoen og karakteren af fordringen, navnlig om der er tale om en fordring i skyldnerens bo (konkursloven § 168), en fordring, der kan sidestilles med en fordring i skyldnerens bo (konkursloven § 169), en fordring med ret til dækning for sikrede kreditorer (konkursloven § 2, litra g)), en fordring, der er sikret på anden vis, eller om der er tale om efterstillede krav (konkursloven § 172, stk. 2), desuden anføres eventuelle ejendomsforbehold.

En kreditor, der har sit hjemsted, centrale administration, bopæl eller sædvanlige opholdssted i en medlemsstat i Den Europæiske Union eller i en stat, der er omfattet af aftalen om Det Europæiske Økonomiske Samarbejdsområde, kan indgive en klage på det officielle sprog i denne stat. Hvis en kreditor er uenig i størrelsen eller karakteren af en fordring som angivet i meddelelsen, skal klagen være forsynet med overskriften »Podání námitky proti výši pohledávky« (Indgivelse af bemærkninger til størrelsen af en fordring) på tjekkisk. Hvis en kreditor klager over, at vedkommende ikke har modtaget en meddelelse fra kurator, skal indsigelsen være forsynet med overskriften »Přihláška pohledávky« (Anmeldelse af fordring) på tjekkisk.

Mgr. Pavel NOVÁK

fuldmægtig partner, 1. správcovská a konkurzní v.o.s.

kurator for skyldneren

Úvěrní družstvo PDW, Praha (under konkurs)